Na temelju članka 58. i 118. Zakona o odgoju i obrazovanju u osnovnoj i srednjoj školi (Narodne novine, broj 87/08, 86/09, 92/10, 105/10, 90,11 16/12, 86/12, 126/12, 94/13, 152/14, 7/17, 68/18, 98/19, 64/20, 151/22 i 156/23) i odredbi Statuta Osnovne škole Žrnovnica, Školski odbor nakon provedene rasprave na Učiteljskom vijeću, Vijeću roditelja i Vijeću učenika, a na prijedlog ravnatelja na sjednici održanoj 2. travnja 2025. donio je

**K U Ć N I R E D**

**O S N O V N E Š K O L E ŽRNOVNICA**

**I. OPĆE ODREDBE**

Članak 1.

Odredbe ovoga Kućnoga reda provode se u Osnovnoj školi Žrnovnica i školskim vanjskim prostorima (u daljnjem tekstu: Škola) sukladno Zakonu o odgoju i obrazovanju u osnovnoj i srednjoj školi, propisima donesenim na temelju Zakona, Statuta Škole, Pravilnika o načinu postupanja odgojno-
obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, Protokolu o postupanju u slučaju nasilja među djecom i mladima i ostalim provedbenim propisima kojima se regulira život i rad u osnovnoj školi.

Izrazi u ovome Kućnome redu navedeni u muškome rodu neutralni su i odnose se na osobe muškoga i ženskoga roda.

Članak 2.

Kućnim redom se u Školi utvrđuju:

* pravila sigurnosti, kontrola ulaska i izlaska iz Škole i druge sigurnosne mjere
* pravila i obveze ponašanja u Školi, unutarnjem i vanjskom prostoru (u

školskom dvorištu i na školskom igralištu) i kod ostvarivanja izvanučioničke nastave (posjeti ustanovama, izleti, škola u prirodi, ekskurzije i slično)

* pravila međusobnih odnosa učenika
* prava i obveze učenika
* pravila međusobnih odnosa učenika i radnika Školi
* radno vrijeme
* utvrđuju pravila sigurnosti i zaštite od socijalno neprihvatljivih oblika

 ponašanja, diskriminacije, neprijateljstva i nasilja

* utvrđuje način postupanja prema imovini
* zaštita okoliša
* načini prihvatljivog korištenja interneta i mobilnih tehnologija
* postupanje u slučaju povrede Kućnog reda
* druga pitanja od važnosti za rad Škole

Članak 3.

Ovaj Kućni red se odnosi na sve osobe za vrijeme njihova boravka u Školi.

Ovaj Kućni red se obvezno ističe na vidljivom mjestu u Školi.

Članak 4.

S odredbama ovoga Kućnoga reda razrednici su dužni upoznati učenike i njihove roditelje odnosno skrbnike.

Ravnatelj Škole je dužan upoznati radnike s odredbama ovoga Kućnoga reda.

Svi radnici Škole dužni su se brinuti da se učenici u cijelosti pridržavaju odredbi ovoga Kućnoga reda te pružati primjer učenicima vlastitim radom, radnom disciplinom i urednošću svog radnog mjesta.

**II. PRAVILA SIGURNOSTI, KONTROLA ULASKA I IZLASKA U ŠKOLU I DRUGE SIGURNOSNE MJERE**

 **Članak 5.**

Ravnatelj i radnici Škole dužni su skrbiti za siguran boravak i rad u Školi te poduzimati odgovarajuće mjere sigurnosti u skladu s propisima, uputama, obavijestima nadležnog ministarstva i internim aktima Škole.

 **Članak 6.**

Mjere sigurnosti iz članka 5. ovoga Pravilnika provode se:

- kontrolom ulaska i izlaska iz Škole prema Protokolu o kontroli ulaska i izlaska u školskim ustanovama te uputama odnosno odlukama ravnatelja kojima su određene mjere, način i izvršitelji provedbe

- određivanjem ulazaka i izlazaka učenika tijekom odmora učenika

- obaveznom prethodnom najavom roditelja i drugih posjetitelja prije dolaska u Školu, osim u opravdanim i hitnim slučajevima kada je moguć ulazak u Školu prema odobrenju ravnatelja ili ovlaštene osobe od strane ravnatelja

- donošenjem i primjenom Plana sigurnosti Škole kojim će biti definirane potrebne mjere sigurnosti određene na temelju Procjene postojećeg stanja i analize rizika

- kontinuiranim i pravodobnim informiranjem roditelja i učenika o mjerama sigurnosti

- obveznim provođenjem simulacije evakuacije i drugih kriznih situacija najmanje dva puta godišnje

- formiranje i rad školskog sigurnosnog tima za evaluaciju i analizu odnosno predlaganje poboljšanja mjera sigurnosti

- suradnjom s osnivačem, policijom, vatrogascima, liječničkim timovima i drugim relevantnim dionicima

- drugim mjerama koje se provode u skladu s aktualnom situacijom, propisima, uputama i obavijestima ravnatelja odnosno drugih relevantnih institucija.

**Članak 7.**

 Za vrijeme radnog vremena u Školi poslove dežurstva s učenicima obavljaju *učitelji* u skladu s odlukom o tjednom i godišnjem zaduženju kao ostale poslove koji proizlaze iz neposrednog odgojno obrazovnog rada.

Mjesto, trajanje i raspored dežurstava s učenicima određuje ravnatelj.

 Raspored dežurstava učitelja s učenicima objavljuje se na oglasnoj ploči Škole.

 **Članak 8.**

Osim dežurstva iz članka 7. ovog Pravilnika poslove dežurstva prema potrebi obavlja i tehničko osoblje prema odluci ravnatelja kojom se određuju mjesto, način, trajanje i raspored dežurstva.

 **Članak 9.**

Na oglasnoj ploči Škole i drugom vidljivom mjestu u Školi istaknuti su telefonski brojevi policije, vatrogasaca, hitne pomoći i Državne uprave za zaštitu i spašavanje.

**III. PRAVILA I OBVEZE PONAŠANJA U ŠKOLI, UNUTARNJEM I VANJSKOM PROSTORU I KOD OSTVARIVANJA IZVANUČIONIČKE NASTAVE**

Članak 10.

Učenici, radnici Škole te druge osobe mogu boraviti u prostoru Škole samo tijekom radnoga vremena Škole osim u slučajevima organiziranih aktivnosti kao i u drugim slučajevima, o čemu odlučuje ravnatelj Škole.

Radi sigurnosti učenika pješaka zabranjeno je roditeljima/skrbnicima dovoziti učenike automobilom u školsko dvorište, osim ako za to postoje opravdani razlozi (učenici s teškoćama, zdravlje učenika i sl.) za što dozvolu daje ravnatelj Škole.

Članak 11.

U unutarnjem i vanjskom prostoru Škole je zabranjeno:

* promidžba i prodaja svih proizvoda koji nisu u skladu s ciljevima

 odgoja i obrazovanja

* pušenje
* nošenje oružja
* pisanje po zidovima i inventaru Škole
* bacanje izvan koševa za otpatke papira, žvakaćih guma i slično
* unošenje i konzumiranje alkohola i narkotičkih sredstava
* konzumiranje hrane i napitaka u učionicama bez dopuštenja učitelja
* unošenje sredstava, opreme i uređaja koji mogu izazvati požar i

 eksploziju

* igranje igara na sreću i sve vrste kartanja,
* unošenje tiskovina nepoćudnog sadržaja
* unošenje predmeta koji mogu izazvati ozljedu (nožići, odvijači, britvice i

 slično), osim potrebnog nastavnog pribora

* krađa i uništavanje tuđe i školske imovine
* omalovažavanje, tučnjava i zlostavljanje
* na školskom dvorištu vješati se po zidovima i ogradama stubišta
* u školskom vrtu gaziti po travnjaku i uništavati posađena stabla i

cvijeće

* svi oblici psihičkog i fizičkog nasilja i drugi oblici neprimjerenog ponašanja

Članak 12.

Učenici ne smiju bez odobrenja ravnatelja dovoditi u Školu strane osobe.

Svim osobama je zabranjeno dovoditi životinje u prostorije i okoliš Škole, osim ako to stručna osoba zatraži, a ravnatelj odobri.

Članak 13.

U Školi je zabranjeno svako neovlašteno audio/ video/ foto snimanje bez znanja i odobrenja osobe ili osoba (radnika, učenika, roditelja/skrbnika i ostalih koje se snima) kao i objavljivanje tako dobivenih materijala na internetu.

Svako audio/video/foto snimanje radnika i učenika Škole treba najaviti ravnatelju Škole.

Svako postupanje suprotno stavku 1. ovoga članka će se sankcionirati prema važećim zakonima Republike Hrvatske.

Članak 14.

Promotori i akviziteri izdavačkih kuća, samostalni nakladnici, predstavnici turističkih agencija mogu unositi u Školu reklamne materijale samo uz odobrenje ravnatelja.

Članak 15.

Učenici se na priredbama, predstavama, izložbama, u muzejima i drugim ustanovama trebaju ponašati pristojno i ne smiju nikoga ometati.

Učenici se moraju ponašati primjereno i pristojno na svim mjestima izvanučioničke nastave, u prijevoznim sredstvima, ugostiteljskim objektima, hotelima ili drugim smještajnim objektima koje posjećuju, poštujući kućni red i druge propise objekta u kojem borave.

Za vrijeme trajanja izvanučioničke nastave (posjeti ustanovama, izleti, škola u prirodi, ekskurzije i slično) učenici su obvezni disciplinirano izvršavati upute učitelja- voditelja puta te se bez njegove dozvole ne smiju udaljiti od grupe.

**IV. PRAVILA MEĐUSOBNIH ODNOSA UČENIKA**

Članak 16.

U međusobnim odnosima učenici:

* su se dužni međusobno uvažavati i poštivati, pristojno se ponašati

 paziti na ugled i dostojanstvo, kako svoj tako i drugih učenika

* trebaju pružiti pomoć drugim učenicima Škole
* trebaju dati primjeren savjet drugim učenicima u skladu s njihovim

 interesima

* dužni su omogućiti drugim učenicima da iznose svoje mišljenje
* trebaju informirati druge učenike o događajima u Školi
* ne smiju ometati druge učenike u učenju i praćenju nastave
* mogu predlagati osnivanje učeničkih udruga
* trebaju poštovati i njegovati spolnu ravnopravnost
* mogu ustrojavati razne oblike kulturno-umjetničkih, športskih i drugih

 sadržaja te prema svojim interesima, sklonostima i sposobnostima sudjelovati

 u ostalim slobodnim aktivnostima

* trebaju voditi brigu o potrebama drugih
* dužni su zaustaviti svako nasilje
* ne smiju ravnodušno promatrati tuđu patnju
* trebaju sprječavati ismijavanje, omalovažavanje te isključivanje drugih

 učenika.

Ako učenik ne ispunjava gore utvrđene odredbe (zastrašuje, prostači, proturječi, ne govori istinu, krade, uništava imovinu, zlostavlja i ponižava druge, ne pruža pomoć drugome u nevolji, ometa nastavu i slično) teško krši Kućni red Škole.

Članak 17.

Međusobne sporove učenici ne smiju rješavati svađom i fizičkim obračunom, uvredama, širenjem neistina i slično.

U slučaju međusobnog spora učenici su dužni zatražiti pomoć razrednika ili dežurnog učitelja.

**V. PRAVILA ODIJEVANJA**

Članak 18.

Radnici, učenici, roditelji/skrbnici/zakonski zastupnici i posjetitelji u Školu moraju dolaziti pristojno odjeveni.

Članak 19.

Učenicima je u Školu dozvoljeno dolaziti u:

* suknjama, haljinama i/ili kratkim hlačama primjerene dužine, a najkraće dužine do koljena
* tajicama uz majice koje dosežu bedra
* majicama koje dosežu rub donjeg odjevnog predmeta (hlača ili suknje)
* trenerkama
* diskretno poderanim hlačama

Učenicima u Školu nije dozvoljeno dolaziti u:

* odjeći koja otkriva leđa, ramena, trbuh i kožu iznad koljena (majicama s tankim naramenicama i golim leđima te dekoltiranim majicama, poderanim hlačama koje otkrivaju veći dio bedara, suknjama i/ili haljinama ili kratkim hlačama do bedara, neprimjerene tanke ili mrežaste čarape, sportskim kratkim hlačama do bedara i sl.)
* majicama s neprimjerenim natpisima

Za vrijeme nastave nije dozvoljeno nositi sunčane naočale, kapu ili kapuljaču na glavi.

U Školu nije dozvoljeno dolaziti upadljivo i pretjerano našminkan niti s predugim lakiranim noktima.

Tijekom održavanja nastave tjelesne i zdravstvene kulture učenici se odijevaju sukladno uputama i preporukama predmetnog učitelja.

U svrhu zaštite zdravlja učenika preporuča se da se nakon nastave tjelesne i zdravstvene kulture učenici preodjenu.

Ukoliko dežurni učitelj ili razrednik primijeti da je učenik došao na nastavu neprimjereno odjeven učenika će uputiti u stručnu službu škole i obavijestiti roditelje odnosno skrbnike da učeniku donesu prikladnu odjeću u Školu.

Članak 20.

Pravila odijevanja iz članka 19. ovog Kućnog reda na odgovarajući se način primjenjuju na radnike Škole, roditelje odnosno skrbnike kao i na posjetitelje Škole.

**VI. PRAVA I OBVEZE UČENIKA**

Članak 21.

**Prava učenika su:**

* sudjelovati u odgojno obrazovnom procesu
* podnositi žalbe i predstavke mjerodavnim tijelima
* raspravljati o pitanjima odgojno-obrazovnog rada
* birati i biti biran za predsjednika razrednog odjela, predstavnika u

 Vijeće učenika i redara

* sudjelovati u raspravama o povredama dužnosti i neispunjavanju

 obveza te davati mišljenja o primjeni stegovnih mjera

* davati mišljenje o mjerama poticanja i nagrađivanja učenika

**Obveze učenika su:**

* redovito pohađati nastavu i druge oblike odgojno-obrazovnog rada i na

 vrijeme dolaziti na nastavu

* dolaziti u Školu opremljen potrebnim udžbenicima, bilježnicama i

 drugim priborom za nastavu prema rasporedu toga dana

* savjesno učiti i aktivno sudjelovati u nastavnom procesu
* čuvati školsku imovinu kao i privatnu imovinu učenika, učitelja i

 drugih radnika Škole

* sudjelovati u radu Vijeća učenika
* pridržavati se odredaba kućnog reda, drugih akata i odluka Škole
* izvršavati naloge ravnatelja, razrednika i učitelja i stručnih suradnika
* u Školi, na javnom mjestu i u međusobnim odnosima s radnicima

 škole, učenicima i drugim osobama, postupati i ponašati se prema pravilima

 lijepog ponašanja i kulturnog ophođenja

* pridržavati se naloženih mjera zaštite od požara,
* dolaziti uredan u Školu i biti primjereno odjeven sukladno pravilima

 odijevanja propisanim ovim Kućnim redom

* pridržavati se higijenskih mjera i redovito održavati osobnu higijenu
* savjesno obavljati dužnosti redara, predsjednika i blagajnika
* uređivati školski okoliš, sudjelovati u zaštiti prirode, kulturnim

 športskim i drugim aktivnostima Škole

* održavati čistima i urednima prostore Škole
* koristiti isključivo sanitarne prostore određene za pojedini uzrast (razredna i

 predmetna nastava) i spol

* nakon dolaska u Školu odjevne predmete i osobne stvari odložiti na

 mjesto određeno za tu namjenu

* mirno ući u učionicu najmanje pet minuta prije početka nastave i

 pripremiti se za rad

* pravodobno opravdati izostanke i kašnjenja
* svoje mjesto u školskoj klupi nakon završetka nastave ostaviti uredno i

 čisto

* prilikom ulaska učitelja u razred ustati kao i prilikom ulaska drugog

 radnika Škole u razred za vrijeme nastave, osim ako učitelj ne odredi

 drukčije i uz dopuštenje učitelja sjesti

* pridržavati se naloženih mjera zaštite od požara
* ne unositi predmete kojima bi mogao remetiti nastavu i ugrožavati

 sigurnost u razredu ili Školi.

Članak 22.

Učenici mogu boraviti u Školi u vrijeme koje je određeno za nastavu i ostale oblike odgojno-obrazovnog rada.

Učenik je dužan doći u Školu najkasnije 5 minuta prije početka nastave, a napustiti Školu najkasnije 15 minuta nakon završetka školskih obveza.

Članak 23.

Na znak za početak nastave učenici su obvezni biti na svojim mjestima i pripremiti pribor za rad.

Svaki učenik ima svoje mjesto rada, koje može promijeniti samo uz dopuštenje razrednika.

U kabinet učenici ulaze zajedno s učiteljem.

Članak 24.

Učenici koji su zakasnili na nastavu, trebaju tiho ući u učionicu i ispričati se učitelju.

Svako kašnjenje učenika na nastavu učitelj je dužan evidentirati.

Izostanci i kašnjenja mogu se opravdati liječničkom potvrdom, pismenom ispričnicom ili usmenom isprikom roditelja ili staratelja te ostalim valjanim potvrdama najkasnije u roku od pet (5) dana od povratka u Školu. Opravdani izostanci su: bolest učenika, smrtni slučajevi u obitelji, iznimne obiteljske prilike (bolest članova obitelji ili potrebe u čuvanju imovine obitelji), prometni zastoji i prekidi, elementarne nepogode i slično. Opravdanost izostanka u pravilu prosuđuje razrednik.

Učenik može izostati s nastave odnosno drugog oblika odgojno- obrazovnog rada po odobrenju:

* u hitnim slučajevima usmeno od učitelja za izostanak s njegova sata, najkasnije neposredno prije početka sata
* razrednika za izostanak do 3 radna dana uz pisani zahtjev razredniku za izostanak, najkasnije 1 dan prije izostanka
* ravnatelja za izostanak do 7 radnih dana uz pisani zahtjev ravnatelju za izostanak, najkasnije 3 dana prije izostanka
* Učiteljskog vijeća za izostanak do 15 radnih dana uz pisani zahtjev učiteljskom vijeću najkasnije 8 dana prije izostanka.

Članak 25.

Tijekom nastave učenici ne smiju razgovarati, šaptati, dovikivati se, prepirati i šetati po razredu.

Učenik koji želi nešto pitati ili priopćiti, treba svoju namjeru pokazati podizanjem ruke.

Učenik kojega je učitelj prozvao, dužan je ustati.

Članak 26.

U Školu nije dopušteno donošenje mobitela, MP3 playera, walkmana, prijenosnog računala, tableta, zvučnika, slušalica, diktafona i ostalih tehničkih uređaja koje svaki učitelj, stručni suradnik ili ravnatelj može učeniku privremeno oduzeti i do kraja nastavnog dana pohraniti u stručnoj službi Škole.

Uređaj u stručnoj službi Škole može preuzeti isključivo učenikov roditelj odnosno skrbnik.

Iznimno, donošenje mobitela i ostalih uređaja iz stavka 1. ovog članka u Školu dopušteno je u slučaju:

* kada učenikovo zdravstveno stanje zahtjeva korištenje mobitela (za primjerice praćenje razine šećera u krvi i sl.) o čemu je roditelj odnosno skrbnik učenika dužan obavijestiti razrednika i dostaviti odgovarajuću dokumentaciju na početku nastavne godine ili tijekom nastavne godine ako takve okolnosti nisu postojale na početku nastavne godine
* kada je korištenje uređaja iz stavka 1. ovog članka potrebno u obrazovne svrhe o čemu će učenike obavijestiti predmetni učitelj ili stručni suradnik najkasnije jedan dan prije potrebe donošenja uređaja u Školu.

Učenicima je zabranjeno neovlašteno snimanje i fotografiranje drugih učenika, učitelja ili radnika Škole u svim prostorijama Škole (vanjskim i unutarnjim) te širiti takve snimke kojima se narušavaju prava i dostojanstvo drugih putem mobitela, interneta i slično.

Članak 27.

Učitelj ne smije za vrijeme nastave slati učenika izvan prostora Škole ili ga kažnjavati udaljavanjem iz učionice.

U slučaju da je takav postupak ipak potreban, učitelj odvodi učenika razredniku, stručnom suradniku, dežurnom učitelju ili ravnatelju.

Članak 28.

Učenici ne smiju bez dopuštenja ulaziti u zbornicu, ured ravnatelja, stručnih suradnika i tajnika.

Ako trebaju učitelja, s njim mogu razgovarati u hodniku, učionici ili u zbornici.

Ako učenik hitno treba pozvati roditelje odnosno skrbnike može se obratiti učitelju, stručnim suradnicima ili ravnatelju Škole koji će mu isto omogućiti.

Članak 29.

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor 15 minuta.

Za vrijeme malih odmora učenici ne smiju napuštati školsku zgradu.

Za vrijeme velikog odmora učenici u pravilu izlaze na školsko dvorište. Učenici ne smiju napuštati školsko dvorište.

Najstrože je zabranjeno sjedenje učenika na prozoru, dovikivanje i bacanje predmeta kroz prozor (papira, otpadaka hrane, boca, knjiga i slično).

Članak 30.

Učenici su dužni pojesti marendu za vrijeme trajanja velikog odmora.

Za vrijeme nastave u pravilu nije dopušteno konzumiranje hrane i pića (osim ukoliko postoji dogovor s učiteljem, primjerice, vezano uz neke proslave i slično).

Članak 31.

Kod napuštanja učionice učenici moraju ponijeti svoje stvari.

Škola nije odgovorna za nestanak stvari i novca učenika za vrijeme njihova boravka u Školi.

Preporuka Škole učenicima i roditeljima/skrbnicima učenika je da ne donose u Školu veće količine novca i druge skupe predmete koji nisu potrebni učeniku u nastavi. Takve predmete učenici donose u Školu na vlastitu odgovornost i odgovornost svojih roditelja/skrbnika te Škola ne odgovara za gubitak istih.

Članak 32.

U razrednom odjelu tjedno se određuju dva redara.

Redare određuje razrednik prema abecednom redu.

Redari:

* pripremaju učionicu za nastavu, brišu ploču i donose prema potrebi nastavna sredstva i pomagala
* izvješćuju dežurnog učitelja o nenazočnosti učitelja na nastavi
* prijavljuju učiteljima početkom svakog nastavnog sata nenazočne učenike
* izvješćuju učitelja o nađenim predmetima (knjigama, bilježnicama, , odjeći i sl. )
* nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolica i ostaloga inventara te o uočenim oštećenjima izvješćuju dežurnog učitelja, tajnika ili domara škole
* svakog učenika koji se ne pridržava reda, ovlašteni su prijaviti dežurnom učitelju.

Članak 33.

Knjige posuđene u knjižnici učenik je obvezan čuvati i neoštećene pravodobno vratiti.

Članak 34.

Učenicima nije dopušteno korištenje i igranje s loptom u učionici, na hodniku i u atriju Škole.

Učenici i njihovi roditelji/skrbnici su odgovorni za štetu koju učine na imovini Škole prema općim propisima obveznog prava.

Članak 35.

Učenici mogu koristiti računala samo uz nazočnost i odobrenje učitelja.

Učenici su obvezni čuvati računala i drugu računalnu opremu za vrijeme boravka u Školi.

Učenicima nije dozvoljeno korištenje računala na način koji bi oštetio računalo.

Učenicima prilikom korištenja računala i mrežnih resursa Škole (lokalna mreža, Internet) nije dozvoljeno slati i pregledavati poruke neprimjerenog sadržaja putem elektronske pošte (e-mail, viber, whatsapp i slično), komunicirati putem chat-a s drugim osobama na način neprimjeren dobi učenika ili pregledavati sadržaje World Wide Weba (www) neprimjerene njihovom uzrastu.

Članak 36.

U Školi za vrijeme rada dežuraju odgojno-obrazovni radnici Škole.

Raspored dežurstva radnika se utvrđuje Godišnjim planom i programom rada.

Zadatci dežurnog učitelja su:

* dolaziti u školu 30 minuta prije početka nastave i dočekati učenike na ulazu u školsku zgradu
* kontrolirati jesu li sve učionice i radne prostorije pripremljene za rad i ukoliko nisu, obavijestiti pomoćnog radnika da ih pripremi,
* prijaviti stručnoj službi uočena oštećenja ili učenike koji se neprimjereno ponašaju
* za vrijeme velikog odmora dežurati na hodniku i dvorištu,
* organizirati zamjenu nastave ako nema ravnatelja,
* organizirati pružanje prve pomoći, hitne službe, te obavješćivanja roditelja, učenika i razrednika
* voditi skrb o realizaciji mjera civilne zaštite i svakodnevnih zadataka društvene samozaštite, a naročito protupožarne preventive u skladu s općim aktima
* obavljati sve druge poslove potrebne za normalan rad.

Članak 37.

Za učenike putnike do odlaska na autobus moraju se skrbiti dežurni učitelj ili stručni suradnik.

Članak 38.

Predsjednik razreda i zamjenik predsjednika bira se na početku školske godine na satu razrednika iz redova učenika određenog razrednog odjeljenja.

Predstavnik učenika i zamjenik predstavnika učenika za Vijeće učenika bira se na satu razrednika.

Za red u učionici, u slučaju opravdane odsutnosti učitelja, skrbi i odgovoran je predsjednik razreda i redari.

Ako predsjednik razreda ne može osigurati red u učionici, dužan je o tome izvijestiti dežurnog učitelja ili ravnatelja i tako se osloboditi odgovornosti za posljedice kršenja Kućnog reda.

**VII. RADNO VRIJEME**

Članak 39.

Radno vrijeme Škole je od 7,00 do 21,00 sat.

Radno vrijeme u Područnim školama uredit će se Godišnjim planom i programom Škole.

Članak 40.

Radnici su dužni dolaziti na posao i odlaziti s posla prema rasporedu radnog vremena. Ne smiju dolaziti pod utjecajem alkohola niti drugih opojnih sredstava.

U slučaju spriječenosti dolaska na posao, radnici Škole su dužni o tome pravovremeno i u zakonskom roku obavijestiti ravnatelja Škole kako bi se na vrijeme mogla osigurati zamjena.

Evidencija radnog vremena vodi se prema pravilniku kojim je propisan način vođenja evidencije radnog vremena za radnike školskih ustanova.

Članak 41.

Roditelji mogu razgovarati s učiteljima Škole u dane primanja roditelja ili u vrijeme koje odredi razrednik odnosno predmetni učitelj odnosno stručni suradnik, uz prethodnu najavu ili na poziv razrednika/predmetnog učitelja/stručnog suradnika.

U slučaju održavanja roditeljskog sastanka razrednik dočekuje roditelje/skrbnike na ulazu Škole te nazočne roditelje vodi do učionice, a po završetku roditeljskog sastanka nazočne roditelje prati do izlaza.

Članak 42.

Učenici, radnici Škole i druge osobe mogu boraviti u prostoru Škole samo tijekom radnog vremena Škole, osim u slučajevima organiziranih aktivnosti kao i u drugim slučajevima o čemu odlučuje ravnatelj Škole.

Članak 43.

Nakon isteka radnog vremena radnici su dužni uredno pospremiti radne materijale, isključiti električne aparate, zatvoriti prozore i zaključati radne prostorije.

**VIII. PRAVILA MEĐUSOBNIH ODNOSA UČENIKA I RADNIKA ŠKOLE**

Članak 44.

Učenici su dužni uljudno se odnositi prema učiteljima i drugim radnicima Škole.

Učenici su dužni pozdraviti radnike Škole u školskom prostoru i izvan njega.

Učenici su dužni ustajanjem pozdraviti osobu koja ulazi u učionicu za vrijeme nastavnog sata.

Članak 45.

Kod ulaska u Školu ili izlaska iz Škole, na ulici, javnim objektima i javnom prijevozu učenici trebaju dati prednost starijim osobama.

Članak 46.

Učenici smiju samo uz dopuštenje ulaziti u zbornicu, ured ravnatelja i tajnika.

Kod ulaska u učionicu ili drugi prostor u kojemu se tada održava nastava, učenik prvo treba pokucati, a zatim tiho ući i priopćiti učitelju razlog dolaska. Zadaću zbog koje je došao, može obaviti uz odobrenje učitelja.

Članak 47.

USB priključak za korištenje aplikacije e-Dnevnik mogu nositi i koristiti samo ovlašteni učitelji.

Učenicima i neovlaštenim osobama je strogo zabranjeno uzimanje ili korištenje USB priključka iz stavka 1. ovoga članka ili zlouporaba aplikacije e-Dnevnik.

Članak 48.

Učitelji su dužni izvršiti pripremu nastave prije početka nastavnog sata.

Na znak zvona učitelji ulaze u učionicu. Nastavni sat treba završiti na vrijeme kako učenici ne bi bili prikraćeni za odmor.

Učitelj je dužan brinuti se da nastavna oprema ne ostane u učionici već da se nakon korištenja uredno spremi na odgovarajuće mjesto.

**IX. PRAVILA SIGURNOSTI I ZAŠTITE OD SOCIJALNO NEPRIHVATLJIVIH OBLIKA PONAŠANJA, DISKRIMINACIJE, NEPRIJATELJSTVA I NASILJA**

Članak 49.

Radnici Škole u suradnji s učenicima dužni su se skrbiti za siguran boravak i rad u Školi.

Članak 50.

U Školi za vrijeme rada osim dežurnog učitelja, a prema potrebi i mogućnostima, može se angažirati i zaštitar.

Raspored dežurstva objavljuje se na oglasnoj ploči Škole.

Članak 51.

Mjesto i trajanje dežurstva određuje ravnatelj.

Članak 52.

Na mjestu dežurstva na vidljivom mjestu moraju se istaknuti brojevi telefona policije, vatrogasaca, hitne pomoći i Državne uprave za zaštitu i spašavanje.

Članak 53.

U Školi je svakome zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije.

U Školi je zabranjen svaki oblik nasilja, izražavanja neprijateljstva, nesnošljivosti i drugog neprimjerenog ponašanja.

Osobe koje se ponašanju suprotno stavcima 1. i 2. ovoga članka treba upozoriti na neprimjerena ponašanja i zamoliti ih da napuste prostor Škole. U slučaju da ne postupe tako treba pozvati policiju.

Učenicima koji se ponašaju suprotno stavcima 1. i 2. ovoga članka izriču se pedagoške mjere odnosno postupa u skladu s propisima.

**X. POSTUPANJE PREMA IMOVINI**

Članak 54.

Radnici, učenici i druge osobe koje borave u Školi, dužni čuvati školsku imovinu, svoju osobnu i imovinu drugih sudionika u odgojno-obrazovnom procesu te se racionalno koristiti sredstvima Škole koja su im stavljena na raspolaganje.

Članak 55.

Svaki uočeni kvar na instalacijama električne struje, plina ili vodovoda, grijanja ili drugi kvar radnici su obvezni prijaviti ravnatelju, a učenici razredniku, dežurnom učitelju, ravnatelju ili tajniku.

Članak 56.

Učenici su dužni čuvati udžbenike i druga obrazovna i nastavna sredstva, a knjige posuđene u knjižnici pravodobno neoštećene vratiti.

Članak 57.

Kod napuštanja školskog prostora radnici i učenici trebaju ponijeti svoje stvari.

Škola nije odgovorna za nestanak stvari osoba iz stavka 1. ovoga članka tijekom njihova boravka u školskom prostoru.

Članak 58.

Radnici, učenici i druge osobe odgovorne su za štetu koju učine na imovini Škole prema Zakonu o obveznim odnosima, a radnici Škole i prema Zakonu o radu.

Članak 59.

Radnici i učenici Škole dužni su se kulturno odnositi prema roditeljima i drugim osobama koje borave u Školi.

**XI. KRŠENJE KUĆNOG REDA**

Članak 60.

Postupanje prema odredbama ovoga Kućnoga reda je sastavni dio radnih obveza radnika i učenika Škole.

Članak 61.

Radnik koji postupi suprotno odredbama ovoga Kućnoga reda je odgovoran za povredu radne obveze.

Članak 62.

Učenik koji postupi suprotno odredbama ovoga Kućnoga reda je odgovoran prema općim aktima Škole.

Članak 63.

Osobu koja za vrijeme boravka u Školi krši odredbe ovoga Kućnoga reda, dežurni radnik, učitelj ili ravnatelj će udaljiti iz prostora Škole.

**XII. PRIJELAZNE I ZAVRŠNE ODREDBE**

Članak 64.

Sastavni dio ovog Kućnog reda je Protokol o kontroli ulaska i izlaska u Osnovnu školu Žrnovnica.

Članak 65.

Ovaj Kućni red stupa na snagu dan nakon dana objave na oglasnoj ploči Škole te se u roku od pet dana od stupanja na snagu objavljuje na mrežnoj stranici Škole i ističe na vidljivom mjestu u Školi.

Članak 66.

Ovaj Kućni red može se mijenjati i nadopunjavati na način i prema postupku kojim je donesen.

Stupanjem na snagu ovog Kućnog reda prestaje važiti Kućni red KLASA: 011-03/24-02/6, URBROJ: 2181-1-266-02-24-1 od 7. studenog 2025. godine.

|  |  |
| --- | --- |
|  | Predsjednica Školskog odbora |
|  |  |
|  | Tamara Treskavica Bašić, prof. |
|  |  |
| KLASA: 011-03/25-02/5 URBROJ: 2181-1-266-02-25-1   Žrnovnica, 2. travnja 2025. |  |
|  |  |
|  |  |

Ovaj Kućni red objavljen je na oglasnoj ploči Škole dana 10. travnja 2025., a stupio je na snagu dana 11. travnja 2025.

|  |  |
| --- | --- |
|  | Ravnateljica |
|  | Matija Šitum, prof. |